**Ovid Eskapader 1,3**

Er det for meget forlangt, at hun, der har røvet mit hjerte,

enten elsker igen eller dog gir mig et håb?

Ak, det er det! Når blot hun vil finde sig i at jeg gør det:

Alle de bønner jeg bad, har Cytherea da hørt!

5 Tag du mod den, der er klar til at tjene dig livet igennem,

tag du mod en, der forstår altid at vare dig tro.

Vel kan jeg ikke mønstre en rad imponerende aner,

vel stammer hele min slægt ned fra en ridder af Rom

Ej heller ejer jeg jord der dyrkes af talløse plovmænd,

10 både min far og min mor vender hver skilling jeg får.

Men jeg har druernes gud og Phoebus og alle hans muser

med mig foruden den gud, Amor, der gir mig til dig,

og er så trofast som nogen og uden en plet på min vandel,

uforstilt ærlig og tro, rødmende bly og moralsk.

15 Ikke en pigernes Jens eller nogen erfaren forfører.

Du blir, det kan du tro, pigen i hele mit liv.

Måtte jeg leve de år som er spundet til mig i min livstråd

sammen med dig og til sidst de under tårer fra dig!

Lad mig få lov at få dig som et lykkeligt stof for min digtning!

20 Da blir den lige så smuk som hvad der driver den frem.

lo der skræmtes af horn på sin pande, og hun som en elsker

tog som en svane, er kun kendte ved digtningens kraft,

ligesom hun der på ryggen af tyren der slet ikke var tyr.

red over hav med sin hånd fast om dens krummede horn.

25 Også vi to skal da sammen bestandig besynges i verden.

Mit og dit navn skal da stå sammen for evigt som par.